Lees 'n uittreksel uit Afspraak met moord deur Jana Marx, die ware verhaal oor die binnewerking van die Krugersdorp-kultus | The Reading List
In haar boek Afspraak met moord beantwoord Jana Marx dié en ander vrae wat gespruit het uit een van die opspraakwekkendste moordsake in die land se geskiedenis.
Lees 'n uittreksel uit Afspraak met moord:
'Ria Grunewald is dood. Sy bestaan nie meer nie,' snik die vrou met die lang grys poniestert in die getuiebank.
Ria loer ongemaklik na joernaliste se stemopnemers op die kateder voor haar. Die hof het beveel daar mag nie foto's van haar geneem word nie, want die gesig van 'Ria Grunewald' het in 2013 verdwyn.
Sy woon en werk nou onder 'n ander naam. Niemand daar weet sy is Ria Grunewald wie se naam sinoniem geword het met van die ergste moordsake in die land se regsgeskiedenis nie. Sy weier om selfs die provinsie bekend te maak waar sy die laaste paar jaar woon. Dis al manier hoe sy 'n werk kon kry.
'Ek is nie meer die Ria van tóé nie. Ek het alles verloor. Toe hulle sterf, het ek gesterf. Dis dit … Dit is dit …' sê sy aan die hof. Sy lyk steeds platgeslaan.
2006: Die 'survivors van satanisme'
Ria moes die pot eiehandig aan die kook hou nadat haar man insolvent verklaar is en hulle in 1992 uitmekaar is. Haar oudste kind was toe pas klaar met skool. Die ander drie, toe 15, 11 en ses jaar oud, was nog almal in 'n privaatskool. Sy moes verskeie werke tegelyk doen om kop bo water te hou. Hul pa het maar 'n skamele R200 se onderhoud per kind per maand bygedra.
Op 13 Oktober 2006 het die Hoërskool Florida in Johannesburg haar gebel en gesê daar is 'n jong meisie wat te bang is om huis toe te gaan – blykbaar omdat daar mense buite die skoolgrond skuil wat haar wil ontvoer en in 'n satanistiese ritueel op Halloween (31 Oktober) wil 'offer'.
Ria het veral goeie bande gehad met pastoor George Nel van die Lighthouse Full Gospel Church in Randburg en sy vrou, Hettie.
Tags Afrikaans Afspraak met moord Book excerpts Book extracts Jana Marx LAPA LAPA Uitgewers Uittreksel